बॉक्स ऑफिस पर 2500 करोड़ की कमाई की उम्मीद, दिसंबर तक होंगे दो बड़े क्लैश
Bollywood Upcoming Movies Box Office Collection 2023 Report Prediction - बॉलीवुड के लिए अगले 6 महीने उम्मीदों से भरे हैं। क्रिसमस तक 17 बड़ी फिल्में रिलीज होंगी, जिनसे एक्सपर्ट 2500 करोड़ के बिजनेस का अनुमान लगा रहे हैं।
बॉलीवुड के लिए अगले 6 महीने उम्मीदों से भरे हैं। क्रिसमस तक 17 बड़ी फिल्में रिलीज होंगी, जिनसे एक्सपर्ट 2500 करोड़ के बिजनेस का अनुमान लगा रहे हैं। इस दौरान लगभग सभी बड़े सितारों की फिल्में हैं। जुलाई में ‘रॉकी और रानी की प्रेम कहानी’ की रिलीज से शुरू हो रहा ये सिलसिला 22 दिसंबर को राजकुमार हिरानी और शाहरुख खान की फिल्म ‘डंकी’ तक जारी रहेगा।
इस दौरान होंगे दो बड़े क्लैश
बॉलीवुड में इस दौरान दो बड़े क्लैश होंगे। एक 11 अगस्त को और दूसरा 1 दिसंबर को होता नजर आ रहा है। जहां 11 अगस्त को सन्नी देओल की ‘गदर-2’ और अक्षय कुमार की ‘ओह माय गॉड -2’ टकराएंगी। वहीं 1 दिसंबर को रणबीर कपूर की ‘एनिमल’, विक्की कौशल की ‘सैम बहादुर’ और मल्टीस्टारर ‘फुकरे 3’ का क्लैश होगा। एक्सपर्ट्स की मानें तो ये छह महीने बॉलीवुड के लिए बड़ी रिकवरी वाले हो सकते हैं। थिएटर्स में दर्शक आ रहे हैं।
अब तक सिर्फ 7 फिल्में 100 करोड़ क्लब में 
2023 के छह महीने बीत चुके हैं। इन बीते छह महीनों में थिएटर्स में बॉलीवुड की करीबन 15 फिल्में रिलीज हुईं जिसमें से केवल 7 फिल्मों ने ही 100 करोड़ से ज्यादा का वर्ल्डवाइड कलेक्शन किया है। जहां ‘आदिपुरुष’ जैसी बड़ी फिल्में असफल रहीं तो वहीं ‘द केरला स्टोरी’ और ‘जरा हटके जरा बचके’ ने अपने कलेक्शन और परफॉर्मेंस से सभी को चौंकाया। ‘पठान’ ने उम्मीदों से ऊपर 1000 करोड़ से ज्यादा की कमाई की। ‘द केरला स्टोरी’ की सफलता काफी बड़ी रही। ‘तू झूठी मैं मक्कार’, ‘जरा हटके जरा बचके’ जैसी फिल्मों ने बॉक्स ऑफिस पर काफी अच्छा प्रदर्शन किया।
क्या बोले एक्सपर्ट्स
इस मामले पर दैनिक भास्कर ने ट्रेड एनालिस्ट तरण आदर्श और फिल्म डिस्ट्रीब्यूटर राज बंसल व अक्षय राठी से भी बात की। तीनों को अगले 6 महीने में रिलीज होने वाली बॉलीवुड फिल्मों से अलग-अलग उम्मीदें हैं। किसी का मानना है कि अगले 6 महीने में बॉलीवुड बॉक्स ऑफिस पर 1500 करोड़ तक की कमाई करेगा तो किसी को 2200 से 2500 करोड़ तक का बिजनेस होने की उम्मीद है। जानिए क्या है इन एक्सपर्ट्स की राय...
गुजरे हुए 6 महीने की परफॉर्मेंस पर
'मैं बस इतना ही कहूंगा कि थोड़ी खुशी थोड़ा गम क्योंकि इस साल अब तक बहुत कम फिल्में चली हैं। इसके अलावा बड़ी-बड़ी फिल्मों ने धोखा दिया। मुझे उम्मीद है कि अगले छह महीने में कई ऐसी फिल्में आएंगी जो हमें फिर से बुलंदियों की ओर ले जाएंगी।’
फिल्मों के क्लैश पर
‘दो फिल्मों का क्लैश समझ आता है पर तीन फिल्मों का क्लैश मेरी समझ से बाहर है। तीनों प्रोड्यूसर्स से मेरा सिर्फ एक ही सवाल है कि क्या आम आदमी के पास इतना वक्त और इतने पैसे हैं कि वो अपने परिवार के साथ तीनों फिल्में देखें? क्लैश से फिल्मों को इकोनॉमिकली भी नुकसान होता है और ऑडियंस भी डिवाइड हो जाती है।
बस इतना ही कहूंगा कि गदर एक बड़ी फिल्म है। इससे ऑटोमैटिक उम्मीदें बढ़ जाती है। देखना होगा कि सनी कितना प्रभावित करते है। रहा सवाल अक्षय कुमार का तो मानता हूं कि उनकी पिछली कई फिल्में नहीं चलीं पर इसका यह मतलब नहीं कि हम उनकी आने वाली फिल्मों को उसी तराजू में तौलें। उतार-चढ़ाव सबके करियर में आते हैं। ‘पठान’ से पहले शाहरुख ने भी एक कतार में फ्लॉप फिल्में दी थीं पर ‘पठान’ ने सब कुछ बदल दिया।'
आने वाले 6 महीनों के बिजनेस पर
सबसे बड़ी फिल्म जो मैं अगले छह महीने की मानता हूं वो है ‘टाइगर 3’, इसके बाद ‘जवान’, फिर ‘रॉकी और रानी की प्रेम कहानी’ और फिर ‘एनिमल’, जिससे मुझे बहुत उम्मीदें हैं। पैन इंडिया में तो मुझे इस साल सिर्फ ‘पुष्पा 2’ से ही उम्मीद है। मेरा मानना है कि आने वाले छह महीनों में लगभग 1500 करोड़ का बिजनेस होगा। अगर ‘एनिमल’ का कंटेंट ठीक हुआ तो यह 300 करोड़ तक का बिजनेस कर सकती है।
‘गदर 2’ और अक्षय कुमार से उम्मीदों पर
सबसे बड़ी बात यह है कि ‘गदर’ में सबसे अहम किरदार था अमरीश पुरी का जो इस बार फिल्म में नहीं है। मेरा तो मानना है कि अगर अनिल शर्मा फिल्म में सनी के बेटे और नई हीरोइन को कास्ट करते तो शायद कुछ और रिस्पॉन्स आता। हालांकि, अभी भी यह एक बहुत बड़ी फिल्म है और बॉक्स ऑफिस पर कमाल कर सकती है। अक्षय की फिल्मों की बात करूं तो जब तक वो किसी बड़े डायरेक्टर के साथ नहीं आते तब तक मैं उनकी फिल्मों से उम्मीद नहीं करता हूं। वैसे भी वो इन दिनों उनकी फिल्में ओटीटी पर ज्यादा आ रही हैं।
अगले 6 महीने पर कितने करोड़ों का दांव
आने वाले 6 महीनों पर हजारों करोड़ का दांव लगा हुआ है और मेरा मानना है कि इनसे इतने ही हजारों करोड़ों की कमाई होगी। वैसे कोई पार्टिकुलर डिजिट बताना उचित नहीं है पर मैं 22 से 25 सौ करोड़ के आस-पास की उम्मीद की जा सकती है। क्योंकि इस साल के फर्स्ट हाफ में कई फिल्में ऐसी रहीं जिनसे उम्मीद नहीं थी पर उन्होंने 300 करोड़ से ज्यादा की कमाई की है, जैसे द केरला स्टोरी। इसी तरह से आने वाले 6 महीने में विवेक अग्निहोत्री की फिल्म ‘वैक्सीन वॉर’ आ रही है, हो सकता है कि ये भी बड़ी कमाई कर जाए।
क्रिकेट वर्ल्ड कप के दौरान रिलीज होने वाली फिल्मों पर
इंडिया का मार्केट इतना विशाल है कि जिनको वर्ल्ड कप देखना होगा वो वहा जाएंगे और जिनको फिल्में देखना पसंद है वो सिनेमाघर जाएंगे। अगर किसी फिल्म में दम होगा तो वो दर्शकों को सिनेमाघरों में खींच ही लेगी।
अजय देवगन की ‘मैदान’ के पोस्टपोन होने पर
यह फिल्म रिलीज होने पर चलेगी या नहीं यह सिर्फ इसपर निर्भर करता है कि यह फिल्म कैसी बनी है। अगर फिल्म का प्रमोशन अच्छे से होता है और इसकी कहानी मनोरंजक है तो इसके पोस्टपोन होने से कोई फर्क नही पड़ेगा। इसी फिल्म के निर्माता बोनी कपूर की एक और फिल्म थी ‘वॉन्टेड’, जो कई बार पोस्टपोन होने के बाद रिलीज हुई थी पर यह सलमान खान के लिए करियर चेंजिंग फिल्म बनी।